CELEX: E2016C0139
Language: el
Date: 2016-06-28 00:00:00
Title: Απόφαση της Εποπτεύουσας Αρχής της ΕΖΕΣ αριθ. 139/16/COL, της 28ης Ιουνίου 2016, που επιτρέπει στη Νορβηγία να παρεκκλίνει από τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου σε ό,τι αφορά τις διατάξεις για τους περιορισμούς του χρόνου πτήσης για τον αερομεταφορέα Widerøes Flyselskap AS [2016/2014]

17.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 310/87
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 139/16/COL
   της 28ης Ιουνίου 2016
   που επιτρέπει στη Νορβηγία να παρεκκλίνει από τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου σε ό,τι αφορά τις διατάξεις για τους περιορισμούς του χρόνου πτήσης για τον αερομεταφορέα Widerøes Flyselskap AS [2016/2014]
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   
      Έχοντας υπόψη την πράξη που αναφέρεται στο σημείο 66ιδ του παραρτήματος XIII της συμφωνίας για τον ΕΟΧ,
      δηλαδή τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ
          (1)
         , όπως τροποποιήθηκε (εφεξής «η πράξη»),
      όπως προσαρμόστηκε στη συμφωνία για τον ΕΟΧ με το πρωτόκολλο 1 αυτής, και ιδίως το άρθρο 14 παράγραφος 7 της πράξης,
   
   Έχοντας υπόψη τη γνώμη της επιτροπής μεταφορών της ΕΖΕΣ που διατυπώθηκε στις 10 Ιουνίου 2016,
   Έχοντας υπόψη την απόφαση 103/13/COL της Εποπτεύουσας Αρχής της ΕΖΕΣ (εφεξής «η Αρχή»), της 13ης Μαρτίου 2013, που εξουσιοδοτεί το μέλος του Σώματος με ειδικές αρμοδιότητες για τις μεταφορές να λαμβάνει ορισμένες αποφάσεις και μέτρα (έγγραφο αριθ. 578349).
   Εκτιμώντας τα ακόλουθα:
   Η Νορβηγία κοινοποίησε στην Εποπτεύουσα Αρχή της ΕΖΕΣ και στον Ευρωπαϊκό Οργανισμό Ασφάλειας της Αεροπορίας (εφεξής «ο οργανισμός») την πρόθεσή της να χορηγήσει στον αερομεταφορέα «Widerøes Flyselskap AS» παρέκκλιση από τις διατάξεις της παραγράφου ORO.FTL.210 στοιχείο α) του παραρτήματος III του κανονισμού (ΕΕ) αριθ. 965/2012 της Επιτροπής (2) όσον αφορά το μέγιστο σύνολο ωρών υπηρεσίας που μπορούν να ανατεθούν σε μέλος πληρώματος σε οποιαδήποτε περίοδο 7, 14 και 28 διαδοχικών ημερών, με την έγκριση ατομικού συστήματος καθορισμού χρόνου πτήσης για τον αερομεταφορέα.
   Το σύστημα που προτείνει ο αερομεταφορέας περιγράφεται ως εξής:
   
                
            
            
               Οι συνολικές περίοδοι υπηρεσίας που ανατίθενται σε μέλος πληρώματος δεν υπερβαίνουν:
               
                           1)
                        
                        
                           το ανώτατο όριο των 70 ωρών υπηρεσίας (αντί των 60 ωρών υπηρεσίας) οι οποίες μπορεί να κατανέμονται σε οποιεσδήποτε επτά διαδοχικές ημέρες εντός οποιασδήποτε περιόδου 14 διαδοχικών ημερών·
                        
                     
                           2)
                        
                        
                           το ανώτατο όριο των 90 ωρών υπηρεσίας (αντί των 110 ωρών υπηρεσίας) σε οιαδήποτε περίοδο 14 διαδοχικών ημερών·
                        
                     
                           3)
                        
                        
                           το ανώτατο όριο των 180 ωρών υπηρεσίας (αντί των 190 ωρών υπηρεσίας) σε οποιαδήποτε περίοδο 28 διαδοχικών ημερών, κατανεμημένων όσο το δυνατόν πιο ομοιόμορφα εντός της περιόδου αυτής.
                        
                     
         Το σύστημα χρονοπρογραμματισμού που πρότεινε ο αερομεταφορέας (7 ημέρες εργασίας/7 ημέρες ανάπαυσης) για τους χειριστές και τα πληρώματα θαλάμου επιβατών βασίζεται στις πτήσεις του προς και από περιφερειακούς αερολιμένες στη Νορβηγία και στο γεγονός ότι τα πληρώματα θαλάμου επιβατών μετακινούνται από τον τόπο κατοικίας τους στις βάσεις πληρωμάτων.
   Η Αρχή καταλήγει στο συμπέρασμα, με βάση την εκτίμηση του Ευρωπαϊκού Οργανισμού Ασφάλειας της Αεροπορίας, η διαφοροποίηση θα μπορούσε να παρέχει επίπεδο ασφάλειας ισοδύναμο με εκείνο που επιτυγχάνεται με την εφαρμογή της παραγράφου ORO.FLT.210 στοιχείο α) του παραρτήματος III του κανονισμού (ΕΕ) αριθ. 965/2012, υπό την προϋπόθεση ότι πληρούνται οι όροι που περιγράφονται στο παράρτημα, επιπροσθέτως των μέτρων μετριασμού που προτείνονται από τον αερομεταφορέα και απαριθμούνται στην επιστολή της Νορβηγίας της 9ης Δεκεμβρίου 2015.
   Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής μεταφορών της ΕΖΕΣ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Νορβηγία μπορεί να χορηγήσει παρέκκλιση από την παράγραφο ORO.FTL.210 στοιχείο α) του παραρτήματος III του κανονισμού (ΕΕ) αριθ. 965/2012, που επιτρέπει στον αερομεταφορέα «Widerøes Flyselskap AS» να εφαρμόσει το ακόλουθο ατομικό σύστημα καθορισμού χρόνου πτήσης:
   
                
            
            
               Οι συνολικές περίοδοι υπηρεσίας που ανατίθενται σε μέλος πληρώματος δεν υπερβαίνουν:
               
                           i)
                        
                        
                           το ανώτατο όριο των 70 ωρών υπηρεσίας οι οποίες μπορεί να κατανέμονται σε επτά διαδοχικές ημέρες εντός οποιασδήποτε περιόδου 14 διαδοχικών ημερών·
                        
                     
                           ii)
                        
                        
                           το ανώτατο όριο των 90 ωρών υπηρεσίας εντός οποιασδήποτε περιόδου 14 διαδοχικών ημερών· και
                        
                     
                           iii)
                        
                        
                           το ανώτατο όριο των 180 ωρών υπηρεσίας εντός οποιασδήποτε περιόδου 28 διαδοχικών ημερών, κατανεμημένων όσο το δυνατόν πιο ομοιόμορφα εντός της περιόδου αυτής
                        
                     
         υπό την προϋπόθεση ότι πληρούνται οι όροι που καθορίζονται στο παράρτημα και τα μέτρα μετριασμού που περιγράφονται από τη Νορβηγία στην κοινοποίηση της 9ης Δεκεμβρίου 2015.
   Άρθρο 2
   Όλα τα κράτη της ΕΖΕΣ έχουν το δικαίωμα να εφαρμόζουν τα ίδια μέτρα που αναφέρονται στο άρθρο 1 όπως διευκρινίζεται στο παράρτημα της παρούσας απόφασης και με την προϋπόθεση της υποχρέωσης κοινοποίησης που καθορίζεται στο άρθρο 14 παράγραφος 6 της πράξης.
   Άρθρο 3
   Η απόφαση απευθύνεται στη Νορβηγία. Το κείμενο της απόφασης στην αγγλική γλώσσα είναι το αυθεντικό.
   Άρθρο 4
   Η παρούσα απόφαση κοινοποιείται στη Νορβηγία, την Ισλανδία, και το Λιχτενστάιν.
   
      Βρυξέλλες, 28 Ιουνίου 2016.
      
         
            Για την Εποπτεύουσα Αρχή της ΕΖΕΣ
         
         Helga JÓNSDÓTTIR
         
            Μέλος του Σώματος
         
         Carsten ZATSCHLER
         
            Διευθυντής
         
      
   
   
      (1)  ΕΕ L 79 της 19.3.2008, σ. 1.
   
      (2)  Της πράξης που αναφέρεται στο σημείο 66ιδ-στ του παραρτήματος XIII της συμφωνίας για τον ΕΟΧ [κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1), όπως τροποποιήθηκε] όπως προσαρμόστηκε στη συμφωνία ΕΟΧ με το πρωτόκολλο 1 αυτής.
   
      ΠΑΡΑΡΤΗΜΑ
      
         ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      
      
                  i)
               
               
                  Ο αερομεταφορέας εκτελεί πτητικές λειτουργίες με βάση τη «Διαχείριση κινδύνων κόπωσης (FRM») σύμφωνα με την παράγραφο ORO.FTL.120 του παραρτήματος III του κανονισμού (ΕΕ) αριθ. 965/2012, και παρακολουθεί συνεχώς την αποτελεσματικότητα των προτεινόμενων μέτρων μετριασμού. Η διαχείριση των κινδύνων κόπωσης εγκρίνεται από τη νορβηγική Αρχή Πολιτικής Αεροπορίας, το αργότερο έως την 1η Ιανουαρίου 2017.
               
            
                  ii)
               
               
                  Ο αερομεταφορέας επιτυγχάνει τα ορόσημα του σχεδίου υλοποίησης της διαχείρισης των κινδύνων κόπωσης, όπως παρουσιάζονται στην αίτηση παρέκκλισης που υποβάλλει στη νορβηγική Αρχή Πολιτικής Αεροπορίας.
               
            
                  iii)
               
               
                  Ο αερομεταφορέας παρέχει στη νορβηγική Αρχή Πολιτικής Αεροπορίας επαλήθευση βάσει στοιχείων όσον αφορά τα εξατομικευμένα στοιχεία του συστήματος καθορισμού χρόνου πτήσης (π.χ. χρόνος προσέλευσης και υπηρεσία μετά την πτήση), ιδίως όταν τα στοιχεία αυτά έχουν αντίκτυπο στον χρόνο που διατίθεται για ανάπαυση.
               
            
                  iv)
               
               
                  Ο αερομεταφορέας συμπεριλαμβάνει την παρακολούθηση τάσεων συμβάντων στην παρακολούθηση δεδομένων πτήσης («FDM») ως έναυσμα για περαιτέρω έρευνα στις αντιδραστικές διαδικασίες διαχείρισης κινδύνων κόπωσης.
               
            
                  v)
               
               
                  Ο αερομεταφορέας αποδεικνύει την εξέλιξη του συστήματος καταγραφής κόπωσης προς ένα περισσότερο προδραστικό στάδιο εντός των πρώτων 24 μηνών μετά την έγκριση παρέκκλισης. Στο συνολικό πρόγραμμα εποπτείας του αερομεταφορέα περιλαμβάνονται ορόσημα για την αξιολόγηση του συστήματος καταγραφής κόπωσης του αερομεταφορέα.
               
            
                  vi)
               
               
                  Η νορβηγική Αρχή Πολιτικής Αεροπορίας παρακολουθεί συνεχώς και εκ του σύνεγγυς τον τρόπο με τον οποίο η διαδικασία διασφάλισης της ασφάλειας διαχείρισης των κινδύνων κόπωσης του αερομεταφορέα αναγνωρίζει και μετριάζει τους δυνητικούς κινδύνους κόπωσης που εμφανίζονται κατά τους πρώτους 24 μήνες της παρέκκλισης. Στη συνέχεια, η αποτελεσματικότητα της διαχείρισης των κινδύνων κόπωσης του αερομεταφορέα παρακολουθείται από τη νορβηγική Αρχή Πολιτικής Αεροπορίας στο πλαίσιο των δραστηριοτήτων συνεχούς εποπτείας.
               
            
                  vii)
               
               
                  Η νορβηγική Αρχή Πολιτικής Αεροπορίας εξασφαλίζει τη διενέργεια ανεξάρτητης αναλογικής επιστημονικής αξιολόγησης των επιπτώσεων της χορηγούμενης παρέκκλισης κατά τους πρώτους 24 μήνες από την έγκριση της παρέκκλισης. Αναλύει δεδομένα σχετικά με την κόπωση των πληρωμάτων πτήσης και θαλάμου επιβατών, συμπεριλαμβανομένων τουλάχιστον δύο πηγών αντικειμενικών δεδομένων (π.χ. δοκιμασίες ψυχοκινητικής επαγρύπνησης (PVT), μελέτη κύκλων ύπνου/αφύπνισης) για να επαληθεύει την αποτελεσματικότητα των προτεινόμενων μέτρων μετριασμού, που θα περιλαμβάνουν τουλάχιστον τα εξής:
                  
                              —
                           
                           
                              τις επιπτώσεις της συσσωρευμένης κόπωσης λόγω υψηλού φόρτου εργασίας που προέρχεται από πολλούς τομείς, και
                           
                        
                              —
                           
                           
                              τον αντίκτυπο της χρήσης των υπερωριών στη συσσωρευμένη κόπωση με σκοπό την παροχή στοιχείων για τον καθορισμό αποτελεσματικού περιοριστικού ορίου στη χρήση των υπερωριών.
                           
                        Η εν λόγω αξιολόγηση αφορά την επίδραση όχι λιγότερων από τέσσερα διαδοχικά σύνολα κύκλων υπηρεσίας και ανάπαυσης σε περιόδους αιχμής για πτητικές λειτουργίες στο πλαίσιο της παρέκκλισης και λαμβάνει υπόψη τα πορίσματα του αερομεταφορέα όσον αφορά τη διαχείριση των κινδύνων κόπωσης, καθώς και όλα τα επιστημονικά δεδομένα και το ισχύον κανονιστικό πλαίσιο.
               
            
                  viii)
               
               
                  Έκθεση των αποτελεσμάτων της παρεχόμενης παρέκκλισης, συνοδευόμενη από την αξιολόγηση που αναφέρεται στο σημείο vii), υποβάλλονται στην Αρχή και στον Οργανισμό το αργότερο 2 έτη μετά την εφαρμογή της παρέκκλισης.
               
            
                  ix)
               
               
                  Η Εποπτεύουσα Αρχή της ΕΖΕΣ, επικουρούμενη από τον Ευρωπαϊκό Οργανισμό Ασφάλειας της Αεροπορίας, επανεξετάζει την παρέκκλιση που χορηγείται υπό το πρίσμα της προαναφερθείσας έκθεσης και αξιολόγησης και διατηρεί το δικαίωμα να τροποποιήσει, να αναστείλει ή να ανακαλέσει την παρέκκλιση εάν το κρίνει σκόπιμο με βάση τα διαθέσιμα στοιχεία σε αυτό το στάδιο.